Lasi-igluja rakennetaan yhteensä 20 kappaletta. Kuva: Marko Junttila Kuvassa amurintiikeri kuvattuna kiinalaisessa eläintarhassa. Kuva: DIEGO AZUBEL

Ranuan matkailu on hyötynyt merkittävästi Lappiin kohdistuneen kansainvälisen mielenkiinnon lisääntymisestä.

Ennen pitkälti eläinpuiston ja kesäturismin varaan nojannut toiminta on muuttunut ympärivuotiseksi niin, että talvikausi on jopa merkittävämpi kuin kesäkausi, Ranuan Seudun Matkailu Oy:n ja Ranuan Eläinpuiston toimitusjohtaja Tommi Hinno kertoo.

Parissa vuodessa puiston kävijämäärä on lisääntynyt 20 000:llä, pääosin talvivieraiden ansiosta.

Eläinpuisto on edelleen tärkeä ankkuri ja vetovoimatekijä, mutta sen oheen on tuotu runsaasti talvisia aktiviteetteja, jotka houkuttavat ulkomaisia matkailijoita viipymään paikkakunnalla jopa viikon.

Edellytys pitemmille viipymille on myös laadukas majoitus. Oman lisänsä majoituspalveluihin tuovat tämän vuoden lopulla valmistuvat lasi-iglut, joista on tullut Lapin matkailulle eräänlainen tavaramerkki. Igluista pääsee seuraamaan suoraan revontulien säihkettä.

Igluja tulee 20 ja ne sijoittuvat Ranuanjärven leirintäalueelle. Investoinnin jälkeen matkailuyhtiöllä on tarjolla 240 vuodepaikkaa.

Kehitteillä uusi Aasia-osasto

Arktisessa eläinpuiston houkuttavuutta pyritään lähivuosina lisäämään edelleen. Kehitteillä on Aasia-osasto, johon vetonaulaksi halutaan amurintiikeriä, joka tunnetaan kenties paremmin siperiantiikerinä.

Kuvassa amurintiikeri kuvattuna kiinalaisessa eläintarhassa. Kuva: DIEGO AZUBEL

Tommi Hinno uskoo, että tiikeri saadaan lähivuosina. Asiaa on alustettu jo opintomatkalla Englantiin, jossa tutustuttiin lajiin.

– Koordinaattorilta on jo saatu vihreää valoa, siperiantiikeri sopii meidän olosuhteisiin hyvin.

Tiikerin tulo vaatii eläinpuistolta investointeja. Aasian osastoa on kaavailtu sijoitettavaksi jääkarhualuetta vastapäätä.

Paikkoja olisi neljälle eläimelle. Yksi niistä, vuorisusi, asustaa jo alueella. Hinnon mukaan sepelkarhu voisi olla yksi osaston asukkaista. Laji elää luonnossa Keski- ja Kaakkois-Aasiassa sekä Kaukoidässä. Se voi kasvaa 180 senttiseksi ja 150 kilon painoiseksi.